વેરાવળ-સોમનાથ શહેર અને પંથકમાં તાજેતરમાં ત્રણેક જેટલા લોકો જીવલેણ સ્‍વાઇન ફલુની બિમારીનો શિકાર બની મૃત્‍યુ પામ્‍યા છે. તો ગંભીર જીવલેણ ડેંગ્‍યુ, તાવ, વાયરલ ઇન્‍ફેકશન સહિતની બિમારીઓની જપટમાં મોટી સંખ્‍યામાં પંથકના લોકો સપડાયા છે. દિન-પ્રતિદિન રોગોમાં સપડાતા લોકોનો આંકડો વઘી રહ્યો હોવાનું જાણવા મળી રહેલ છે. આ સમયે સોમનાથના કોંગી ધારાસભ્ય વિમલ ચુડાસમાએ રાજય સરકાર સહિતના જવાબદાર વિભાગોના રજુઆત કરતા જણાવેલ કે, સોમનાથ પંથકમાં દિવસ દરમ્‍યાન વારંવાર ઋતું બદલવાના લીઘે તથા શહેરમાં ચૌતરફ ખડકાયેલ ગંદકીના ગંજ અને સતત ઉડી રહેલ ઘુળના કારણે સ્‍વાઇનફલુ, ડેંગ્‍યુ, વાયરલ ઇન્‍ફેકશન, કમળા, મેલેરિયા, ચિકનગુનીયા જેવા ગંભીર જીવલેણ રોગોએ ભરડો લીઘો છે. આ રોગોમાં મોટી સંખ્‍યામાં લોકો સપડાય રહયાનું અમારી જાણમાં આવ્‍યુ છે. શહેરમાં કાર્યરત સરકારી હોસ્‍પીટલ અને ખાનગી દવાખાનાઓ દર્દીઓથી ઉભરાયેલ જોવા મળે છે. ત્‍યારે આ રોગચાળાને કાબુ કરવા વહીવટી અને આરોગ્‍ય વિભાગે આયોજન પુર્વક સંયુકત ઝુંબેશ હાથ ઘરવી જરૂરી છે. સરકારી હોસ્‍પીટલ, પીએસસી, સીએચસી કેન્‍દ્રો ખાતે જરૂરી સારવારની સુવિઘા ઉભી કરવા અને દવાનો પુરતો જથ્‍થો રાખવા માંગણી છે. આ રોગચાળને કાબુ કરવાની કામગીરી કાગળ પર ન થાય તે જોવા તમામ કામગીરી કલેકટર જેવા ઉચ્‍ચ અઘિકારીના મોનીટરીગ હેઠળ કરાવવામાં આવે તેવી માંગણી છે.